VŠEOBECNÉ POKYNY K ZBIERANIU, DOKLADOVANIU FINANCIÍ ZÍSKANÝCH Z PODIELU ZAPLATENEJ DANE PRE DIEŤA

***1. V zmysle Dohody o refundácii finančných nákladov na liečbu (ďalej len Dohoda):***

**a) občianske združenie PECKA** (ďalej len Združenie)**:**

- sa zaväzuje začať refundovať náklady vzniknuté s liečbou dieťaťa (po 1.1.2020) dňom 1.10.2020 po splnení všetkých nižšie uvedených podmienok rodičom;

- sa zaväzuje z prostriedkov získaných rodičom preplácať následne všetky výdavky spojené s liečbou vynaložené v súlade s článkom II. Dohody o refundácii finančných nákladov na liečbu (ďalej len Dohoda) do 30.9.2021;

- má nárok na 30% z prostriedkov vyzbieraných a vydokladovaných rodičom;

- má nárok na prostriedky rodičom získané z 2% z daní roku 2019 ale nevydokladované (= nepoužité) do 30.9.2021; tieto budú prerozdelené na podporu liečby iných detí a použité tiež na účely prevádzkové podľa rozhodnutia predsedníctva Združenia.

**b) RODIČ:**

- s zaväzuje zaplatiť členský príspevok na rok 2020 a rok 2021 vo výške určenej Valným zhromaždením Združenia pre konkrétny rok (pre rok2020 je to 10 EUR);

- sa zaväzuje vydokladovať vyzbierané prostriedky príslušnými kópiami dokladov tak, ako je nižšie uvedené v týchto pokynoch;

- sa zaväzuje vyzbierané prostriedky zosumarizovať v elektronickej podobe tak, ako je to nižšie uvedené v týchto pokynoch;

- je povinný zaslať kópie príslušných dokladov a elektronicky spracované údaje do Združenia do 31.8.2020 (v prípade nedodržania termínu na zaslanie a vydokladovanie získaných prostriedkov rodičom, peniaze získané rodičom zostávajú v plnej výške Združeniu);

- sa zaväzuje zverejniť na stránke Združenia príbeh dieťaťa "peckára" do 31.8.2020 v rozsahu a forme určenom rodičom; tí, ktorí príbeh zverejnili doplnia krátke info o aktuálnom stave dieťaťa a priebehu liečby. Zverejnenie či aktualizácia príbehu je podmienkou na začatie refundácie podľa bodu 1a), t.j. od 1.10.2020;

- sa zaväzuje použiť vyzbierané prostriedky v zmysle článku II. Dohody;

- sa zaväzuje prostriedky požadované od Združenia (refundácia vzniknutých nákladov s liečbou) doložiť originálmi príslušných dokladov preukazujúcich vynaloženie finančných prostriedkov na účely uvedené v článku II. Dohody (faktúry, doklady z registračnej pokladne, zmluvy....). K dokladom je potrebné predložiť doklady o úhrade a na vyžiadanie Združenia aj ďalšiu podpornú dokumentáciu (fotodokumentáciu,…). V odôvodnených prípadoch po dohode so vedeníjm Združenia je možné predložiť kópie dokladov (napr. v prípade, ak originály dokladov sú zasielané do zdravotnej poisťovne za účelom refundácie).

***2. Dokladovanie vyzbieraných prostriedkov:***

**a) rodič predloží k vyzbieraným prostriedkom nasledovné doklady:**

- kópie daňových priznaní k dani z príjmov právnických osôb (2% alebo 1%) a fyzických osôb (2%) potvrdené príslušným daňovým úradom;

- kópie Vyhlásení o poukázaní sumy do výšky 2% (3%) zaplatenej dane z príjmov fyzických osôb + kópiu Potvrdenia o zaplatení dane z príjmov zo závislej činnosti, ktoré je neoddeliteľnou súčasťou Vyhlásenia. Kópia Vyhlásenia musí byť potvrdená príslušným daňovým úradom;

- v prípade, že vyššie vedené doklady sú zasielané daňovému úradu elektronicky alebo poštou a nie je možné kópie potvrdiť na príslušnom daňovom úrade, je potrebné priložiť doklad o zaslaní/podaní tlačiva na daňový úrad (p;otvrdenie o podaní z elektronickej podateľne, kópia podacieho lístka);

- jednotlivé doklady (daňové priznania právnických osôb, daňové priznania fyzických osôb + Vyhlásenia fyzických osôb - zamestnancov) budú vpísané do tabuľky v Exceli, ktorú zašle Združenie každému rodičovi;

- za dôveryhodnosť a správne vypísanie údajov na jednotlivých dokladoch zodpovedá rodič. Nedôveryhodné doklady, doklady so zle vyplneným príjemcom 2% (t.j. Občianske združenie PECKA), doklady bez vyplneného príjemcu 2%... nebudú Združením akceptované.

**b) všeobecné informácie:**

- právnická osoba (PO) môže poukázať 2% z dane roku 2019 len ak do termínu na podanie daňového priznania a zaplatenia dane (31.3.2020) DAROVALA financie vo výške minimálne 0,5% z dane roku 2019 na verejnoprospešný účel (aj inej organizácii, nemusí byť Občianske združenie PECKA) - označí v daňovom priznaní, že poukazuje 2% z dane; inak môže poukázať 1%: Pri daňových priznaniach PO je teda potrebné kontrolovať, či spoločnosti vykazujúce 2% pre občianske združenie PECKA mali právo darovať 2% (či poskytli súčasne 0,5% dar – tento údaj je uvedený v daňovom priznaní na rovnakej strane ako údaj o 2%). Ak PO nedala dar a vykáže v daňovom priznaní pre občianske združenie PECKA 2%, daňový úrad tieto 2% neuzná a nepoukáže ich do Združenia;

- Združenie obdrží z jednotlivých daňových úradov sumy získané z podielu zaplatenej dane v dávkach, kde nie je možné overiť, či konkrétna firma alebo jednotlivec poukázala podiel zaplatenej dane práve do nášho Združenia a ak poukázala, nevieme zistiť v akej sume;

- ak suma prostriedkov zaslaných do Združenia z daňových úradov bude nižšia ako celková suma 2% vydokladovaná všetkými zberateľmi, bude každému zberateľovi priznaná suma na základe pomeru (koľko ktorý zberateľ vykazuje v Exceli = určité percento z celkovej sumy papierovo vykázanej všetkými zberateľmi ... tým istým percenom sa určí nárok zberateľa na prostriedky skutočne poukázané na účet Združenia z daňových úradov);

- DÚ nepošle 2% na účet Združenia (hoci ich daňový subject napr. v daňovom priznaní pre Združenie určil) ak:

\* daňový subjekt vykazuje nedoplatky na dani

\* daňový subjekt nezaplatil daň v termíne určenom zákonom

\* daňový subjekt nepodal daňové priznanie (Vyhlásenie) v termíne určenom zákonom

\* je na príslušnom doklade nesprávne vyplnený príjemca 2% (údaje o príjemcovi musia korešpondovať s údajmi uvedenými o príjemcovi na www.notar.sk);

- z uvedeného vyplýva, že nie všetky 2% vydokladované rodičmi budú aj reálne pripísané na účet Združenia. Nie je v možnostiach Združenia vyčleniť rodičom vykázané ale na účet Združenia (z ktoréhokoľvek vyššie uvedeného dôvodu) daňovým úradom nepoukázané 2%. Prerozdelenie reálne získaných prostriedkov od jednotlivých daňových úradov je v kompetencii Združenia. Zberateľovi bude oznámená výsledná suma, ktorú bude môcť použiť na liečbu svojho dieťaťa (z toho 30% ostáva v zmysle Dohody Združeniu);

- v daňovom priznaní aj Vyhlásení je možnosť zaškrtnúť možnosť “*súhlasím so zaslaním údajov (meno, priezvisko a trvalý pobyt) mnou určenému prijímateľovi podielu zaplatenej dane…”.* Daňový úrad zašle takéto údaje do Združenia s výrazným časovým oneskorením (k 2% z daní roku 2016 sme uvedené informácie obdržali v 01/2018!) a oznámi len MENO, PRIEZVISKO a TRVALÝ POBYT darcu. Sumu poukázaného podielu zaplatenej dane nám daňový úrad neoznámi, preto táto kolonka v dokladoch o poukázaní nám nijako neuľahčila kontrolu 2% zaslaných daňovým úradom do Združenia a preto je potrebné naďalej vydokladovať vyzbierané prostriedky pre Združenie tak ako v minulosti, bez ohľadu na to, či darca túto kolonku v doklade zaškrtol alebo nie.

***3. Dôležité údaje pre DARCOV***

**Potvrdenie o zaplatení dane zo závislej činnosti**

Míľnik v tomto procese je 17. február 2020. Do tohto dňa potrebujú všetci zamestnanci -fyzické osoby požiadať svojho zamestnávateľa o ročné zúčtovanie preddavkov na daň a nechať si vystaviť Potvrdenie o zaplatení dane zo závislej činnosti. Toto potvrdenie je veľmi dôležité, nakoľko sa prikladá k formuláru na darovanie 2%.

Predtým než vypíšete potrebné tlačivo na darovanie 2%, spočítajte si svoje dobrovoľnícke hodiny odrobené v minulom roku. Ak ste boli dobrovoľníkom viac ako 40 hodín, môžete venovať nie 2% ale 3%. A to je naozaj rozdiel. Ak chcete poukázať 3% z dane, musíte získať Potvrdenie o tom, že v roku 2019 ste odpracovali dobrovoľnícky minimálne 40 hodín. Toto Potvrdenie môže vystaviť tzv. Vysielajúca organizácia, alebo tzv. Prijíjmateľ.

Dokedy  podať daňové priznanie resp. dokedy darovať 2%?

Ak ste SZČO, firma, tak váš termín pre podanie daňového priznania a rovnako aj venovanie 2% je 31. marec 2020. Ak si podáte žiadosť o odklad daňovéhopriznania, platia pre vás iné dátumy.

Ak ste zamestnanec, ktorému robí ročné zúdčtovanie dane zamestnávateľ (nepodávate daňové priznanie) a máte v rukách Potvrdenie o zaplatení dane, prípadne potvrdenie o odpracovaní dobrovoľníckych hodín, tak potrebujete vypísať ešte tlačivo - Vyhlásenie o poukázaní 2%. Toto tlačivo bude dostupné z finančnej správy na začiatku roka 2020 a zverejnené na stránke Združenia s predvyplnenými údajmi o našom Združení. Termín odoslania týchto 2 prípadne 3 formulárov je 30.apríl 2020. POZOR! Tieto formuláre je potrebné zaslať na Daňový úrad v mieste vášho bydliska a NIE vybranej organizácii, ktorej chcete 2% darovať.

V Martine, dňa 1.1.2020

Ing. Martina Batková

hospodárka

občianske združenie PECKA

kontakt: 0948/192 431